મહારાષ્ટ્રના બે નેતાઓ શરદ પવાર અને રાજ ઠાકરે એક મંચ પર ભેગા થયાં હતાં. એક જ રાજ્યના પણ હરીફ એવા બે નેતાઓ જાહેર મંચ પર મળે તેની નવાઈ નથી હોતી. બે સ્પર્ધક નેતાઓ વચ્ચે ખાનગીમાં મુલાકાત થાય તો હલચલ થાય, કે બંને વચ્ચે શું વાતચીત થઈ હશે. તેના બદલે આ વખતે બે નેતાઓ જાહેરમાં મળ્યાં અને તેમની વચ્ચે ખુલ્લાંમાં થયેલી વાતચીતના કારણે હલચલ મચી છે. બંને નેતાઓએ મહારાષ્ટ્ર, મરાઠી સવાલો અને મરાઠા રાજકારણ પર ચર્ચા કરી હતી, પણ આ લાંબી વાતચીતમાં છેલ્લે વીસેક મિનિટ નરેન્દ્ર મોદીની વાત નીકળી હતી તે સૌથી વધુ ચર્ચાસ્પદ રહી. સ્વાભાવિક છે. કેમ કે નરેન્દ્ર મોદી સાથે શરદ પવાર અને રાજ ઠાકરે બંનેના ટિપિકલ સંબંધો રહ્યાં છે. લવહેટ રિલેશન્સ. એક તરફ એકબીજા માટે પ્રસંશા, બીજી તરફ એકબીજા માટે ભારોભાર તિરસ્કાર.